Minerale hulpbronne-streekskantoor gesluit ná bewerings | Maroela Media
Die departement van minerale hulpbronne het Vrydag aangekondig hy het die besluit geneem om sy Mpumalanga-streekskantoor tot verdere kennisgewing te sluit weens bewerings van korrupsie en die reuse-agterstand in die uitreiking van lisensies.
Gwede Mantashe, minister van minerale hulpbronne, het in Julie 'n ondersoekspan aangestel om bewerings in Mpumalanga, Limpopo en Noordwes te ondersoek. Dié ondersoeke het gespruit uit die terugvoer wat die departement tydens provinsiale sittings oor die mynbouhandves ontvang het. Daar is toe beweer dat lisensies dubbeld uitgereik word, dat artikel 54 van die Wet op Myngesondheid en Veiligheid onbehoorlik toegepas word en dat daar 'n agterstand in die uitreiking van lisensies is.
'n Beampte is later geskors hangende 'n ondersoek nadat daar na bewering artikel 54-kennisgewings uitgereik is en dan finansiële vergoeding geëis is voordat die kennisgewings teruggetrek word.
Die departement het gesê die sluiting van die streekskantoor sal die ondersoekspan in staat stel om sy werk in die streek behoorlik te doen en terugvoer aan die minister te gee. "Daarom sal alle administratiewe prosesse van hierdie kantoor tot verdere kennisgewing deur die hoofkantoor hanteer word," het die departement gesê.
"Die aanlynaansoekstelsel [die Suid-Afrikaanse Mineralehulpbronne-administrasiestelsel] sal ook vir Mpumalanga-aansoeke gesluit wees. Aansoeke vir die uitreik en hernuwing van prospekteerregte op mynregte moet daarom per hand by die departement se hoofkantoor in Sunnyside, Pretoria ingedien word."
O genade dan moet die hele staat mos sluit !
Die ANC se korrupsie brousels het net nie 'n einde nie. 'n Borrelende, gistende pot vrot wat alles besmet.